
ΔΕΛΤΙΟ ΤΥΠΟΥ
Το «Καφέ της Επιστήμης» επιστρέφει στο ΝΟΗΣΙΣ 

Το «Καφέ της Επιστήμης» επιστρέφει στο ΝΟΗΣΙΣ και μετατρέπει την περιέργεια σε ανοιχτή πρόσκληση για γνώση και διάλογο. Το ΝΟΗΣΙΣ και η Ένωση Ελλήνων Φυσικών διοργανώνουν την πρώτη συνάντηση την Κυριακή 8 Νοεμβρίου 2026, στις 11:00 π.μ., στην Αίθουσα Περιοδικών Εκθέσεων του ΝΟΗΣΙΣ, ανοίγοντας έναν νέο κύκλο συναντήσεων επιστημόνων και πολιτών.
Αφετηρία είναι η ομιλία «Κβαντική Φυσική και Κβαντική Μεταφυσική» του Ιωάννη Αντωνίου, Προέδρου της Ένωσης Ελλήνων Φυσικών, Καθηγητή Φυσικής του Πανεπιστημίου Θεσσαλίας και Καθηγητή Μαθηματικών του Αριστοτελείου Πανεπιστημίου Θεσσαλονίκης.
Με τη δική του διαδρομή στην επιστημονική και πολιτιστική ζωή της Θεσσαλονίκης, το «Καφέ της Επιστήμης» φέρνει τη γνώση κοντά στους ανθρώπους, σε ένα φιλικό περιβάλλον. Ο προσκεκλημένος επιστήμονας παρουσιάζει το θέμα με απλό και κατανοητό τρόπο και έπειτα ο λόγος περνά στο κοινό. Εκεί, η διάλεξη αποκτά άλλη δυναμική. Οι απορίες συναντούν διαφορετικές οπτικές, οι ιδέες ανταλλάσσονται και όσοι συμμετέχουν διαμορφώνουν την πορεία της συζήτησης.
Από την Κβαντική Φυσική στην «Κβαντική Μεταφυσική»
Η ομιλία του καθηγητή Ιωάννη Αντωνίου θα παρουσιάσει τη διαδρομή από τα φαινόμενα που δεν μπορούσε να εξηγήσει η κλασική Φυσική στα τέλη του 19ου αιώνα έως τη μαθηματική θεμελίωση της Κβαντικής Φυσικής τη δεκαετία του 1920. Θα αναφερθεί στα ερωτήματα που έθεσε η θεωρία για τη φυσική πραγματικότητα, στις διαφορετικές ερμηνείες της και στη λεγόμενη «δεύτερη κβαντική επανάσταση», με εφαρμογές στους κβαντικούς υπολογιστές, στις κβαντικές επικοινωνίες και στους κβαντικούς αισθητήρες.

Ιδιαίτερη έμφαση θα δοθεί στη διάκριση ανάμεσα στην επιστημονική και φιλοσοφική αναζήτηση και στην αυθαίρετη χρήση κβαντικών όρων για την προβολή ατεκμηρίωτων ισχυρισμών. Μέσα από επιλεγμένα παραδείγματα της λεγόμενης «Κβαντικής Μεταφυσικής», θα συζητηθεί πώς τέτοιοι ισχυρισμοί μπορούν να παραπλανήσουν τους πολίτες, να οδηγήσουν σε επικίνδυνες πρακτικές και να δημιουργήσουν ευκαιρίες κερδοσκοπίας. Στο επίκεντρο θα βρεθούν η επιστημονική τεκμηρίωση, η κριτική σκέψη και ο ορθός λόγος ως μέσα προστασίας από την παραπληροφόρηση.
Η πρώτη εκδήλωση φιλοδοξεί να θέσει τις βάσεις για μια σειρά συναντήσεων που καλλιεργούν την επιστημονική σκέψη με τη συμμετοχή των πολιτών. Το ΝΟΗΣΙΣ και η Ένωση Ελλήνων Φυσικών σας προσκαλούν να γίνετε μέρος αυτής της προσπάθειας, φέρνοντας τις απορίες και τους προβληματισμούς σας σε μια ανοιχτή συνομιλία με τους επιστήμονες.

Η είσοδος είναι ελεύθερη για το κοινό. 

Παράκληση για δημοσίευση ή μετάδοση

Για περισσότερες πληροφορίες: Ελισάβετ Κωνσταντίνου, Υπεύθυνη Επικοινωνίας και Προβολής του ΝΟΗΣΙΣ, τηλ. 2310 483045.

